ABC รุก WeChat Pay เต็มกำลัง! หวังดันเข้าห้างฯชั้นนำ
ABC ตั้งเป้าปี 60 รุกโครงการ WeChat Pay แอพฯชำระเงินนักท่องเที่ยวจีนเต็มกำลัง! หวังดันเข้าห้างฯชั้นนำ
6 มี.ค. 2560

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า ในปีนี้บริษัทจะรุกโครงการ WeChat Pay  แอพพลิเคชั่น E-Payment ผ่านระบบ QR Code ที่ได้รับใบอนุญาตจากธนาคารแห่งประเทศไทย (ธปท.) ในการประกอบธุรกิจการชำระเงินทางอิเล็กทรอนิกส์ สำหรับนักท่องเที่ยวชาวจีนที่เดินทางเข้ามาท่องเที่ยวในประเทศไทยเป็นจำนวนมากถึง 8.7 ล้านคนต่อปี
ทั้งนี้ในส่วนของแอพพลิเคชั่น WeChat Pay มีผู้ใช้บริการมากกว่า 700 ล้านคนแล้ว ในประเทศไทยมีร้านค้าร่วมบริการมากกว่า 1,000 ร้านค้า โดยในปี 60 นี้คาดว่าจะมีจำนวนร้านค้าที่เข้าร่วมเพิ่มเป็น 10,000 ร้านค้าทั่วประเทศ  และจากการเติบโตของโลกออนไลน์รวมไปถึงนักท่องเที่ยวที่เข้ามาในประเทศไทยมากขึ้นทุกปี ส่งผลให้ปัจจุบันตัวเลขการใช้บริการอยู่ที่ประมาณเดือนละ 100 ล้านบาท และภายในปีนี้ คาดว่าจะมียอดการใช้บริการไม่ต่ำกว่าเดือนละกว่า 1,000 ล้านบาท ทำให้ธุรกิจ E-Payment เป็นอีกหนึ่งช่องทางที่สามารถสร้างรายได้ให้กับบริษัทเพิ่มขึ้นในระยะยาว แบบยั่งยืน ทำให้บริษัทเติบโตไปได้อย่างรวดเร็ว แข็งแกร่งและมีเครือข่ายทั่วโลก
อนึ่ง WeChat Pay พร้อมเต็มที่กับการทำพันธมิตรร่วมกับห้างสรรพสินค้าชั้นนำ โดยมีการเปิดรับสมัครพันมิตรอย่างต่อเนื่อง ซึ่งก่อนหน้านี้มีร้านค้าให้ความสนใจและเข้าร่วมโครงการแล้ว อาทิ Siam Gems Group  ผู้ประกอบการร้านจิวเวลรี่, MBK Hotel &amp; tourism โรงแรมในเครือระดับ 5 ดาว อาทิ โรงแรมปทุมวัน ปริ๊นเซส พร้อมด้วย THE FIFTH food avenue ศูนย์อาหารนานาชาติรูปแบบใหม่, สยามนิรมิต การแสดงโชว์ระดับ World Class, Let’s relax spa สปาสัญชาติไทย ที่เป็นที่นิยมในหมู่นักท่องเที่ยวชาวต่างชาติ และผู้รับบริการคนไทย, Mezzo ร้านกาแฟคุณภาพระดับโลก เปิดให้บริการในประเทศไทยมากกว่า 90 สาขา
“ABC เล็งเห็นถึงความสามารถในการเติบโตของรายได้อย่างต่อเนื่องจากแอพพลิเคชั่น WeChat Pay จึงตั้งเป้าวางแผนที่จะลุยโครงการนี้อย่างเต็มกำลัง ABC พร้อมเข้าร่วมเป็นพันธมิตรกับห้างสรรพสินค้าชั้นนำ และยังเปิดรับร้านค้าที่สนใจเข้าร่วมเป็นพันธมิตรทางธุรกิจอย่างต่อเนื่อง” นายจิรภัทร กล่าว